《度仙霞岭步周栎园壁间原韵 其三》
清代·黄惠

纡回石级接天长，北苑屏风面面张。十里鷇音随地转，一肩湖草过山香。

卉衣推髻盘荒径，红橘青瓜贡尚方。半刻閒身同小隐，竹竿籊籊立沧浪。

呼吸真堪帝座通，上方初日照曈昽。饭僧烧笋空林下，供佛移花古刹中。

老圃灌园擎瓮重，旱田编竹引泉工。半生辜负看山约，又向春风逐塞鸿。

作者简介：黄惠，字心庵，永阳人。乾隆甲戌进士，官高安知县。有《余事斋诗稿》。